UDHËZIMI I PËRBASHKËT
Nr. 18, datë 1.7.2020
PËR PROCEDURAT E PËRDORIMIT TË FONDEVE TË BUXHETIT TË SHTETIT PËR BOTIMIN, SHTYPJEN, SHPËRNDARJEN DHE SHITJEN E TEKSTEVE TË ARSIMIT PARAUNIVERSITAR
(Ndryshuar me udhëzimin e përbashkët nr. 18, datë 31.8.2021)

(I përditësuar)

Në mbështetje të nenit 102 të Kushtetutës së Republikës së Shqipërisë; të neneve 25 dhe 47, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar; të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar; të ligjit nr. 10296, datë 8.7.2010, “Për menaxhimin financiar dhe kontrollin”, të ndryshuar; të vendimit nr. 486, datë 17.6.2020, të Këshillit të Ministrave, “Për shtypjen, botimin, shpërndarjen dhe shitjen e teksteve shkollore, të sistemit të arsimit parauniversitar”; dhe të vendimit nr. 227, datë 17.4.2019, të Këshillit të Ministrave, “Për përgatitjen, shtypjen, botimin dhe shpërndarjen e teksteve shkollore të arsimit bazë për nxënësit e institucioneve arsimore publike parauniversitare, ku mësojnë nxënës të pakicave kombëtare”,
UDHËZOJMË:
Përdorimin e fondeve buxhetore të miratuara për Ministrinë e Arsimit, Sportit dhe Rinisë (MASR), për shtypjen, botimin, shpërndarjen dhe shitjen e teksteve shkollore, të sistemit të arsimit parauniversitar dhe ndjekja e procedurave, si më poshtë:
KREU I
BOTIMI, SHTYPJA DHE PAJISJA ME HOLOGRAMË E TEKSTEVE SHKOLLORE
1. Procesi i shtypjes, botimit, shpërndarjes dhe shitjes së teksteve shkollore të sistemit të arsimit parauniversitar, realizohet nga shtëpitë botuese dhe/ose distributorët e autorizuar.
2. Tekstet shkollore, përpara se të botohen dhe të shpërndahen për shitje, duhet të jenë të certifikuara, me certifikatën e lejes për të hyrë në tregun e shitjes, si dhe të kenë të vendosur në kopertinë pullën me hologramë, e cila furnizohet nga MASR-ja.
3. Pullat me hologramë u jepen shtëpive botuese dhe distributorëve, kundrejt kostos së blerjes nga MASR-ja. Të ardhurat e realizuara nga dhënia e pullës me hologramë derdhen 100 për qind në buxhetin e shtetit. 
KREU II
PËRZGJEDHJA DHE POROSIA E TEKSTEVE SHKOLLORE
1. Shtëpitë botuese/distributorët, për tekstet shkollore të shpallura fituese dhe të përfshira në katalogun zyrtar të teksteve shkollore, i paraqesin ato për përzgjedhje në bazë shkolle, sipas procedurave të përcaktuara në udhëzimin përkatës të MASR-së. Lista e teksteve shkollore të përzgjedhura mbi bazë shkolle i njoftohet çdo botuesi/distributori, sipas procedurave të përcaktuara në udhëzimin përkatës të MASR-së.

2. Çdo drejtor shkolle, me anë të një kërkese, bën porosinë zyrtarisht dhe përmes postës elektronike te botuesi/distributori për tekstet e nxënësve të shkollës së tij, që përfitojnë tekstet shkollore në përdorim falas dhe sasinë e teksteve që nuk përfitohen falas nga nxënësit, pas rakordimit të listës së teksteve shkollore me zyrën përkatëse vendore të arsimit parauniversitar. Në kërkesë parashikohet sasia e teksteve për çdo titull, nga titujt e përzgjedhur pjesë e katalogut zyrtar të teksteve shkollore të publikuar nga MASR-ja. Porosia për tekste shkollore duhet të përfshijë/parashikojë të gjithë nxënësit e arsimit bazë dhe nxënësit e shkollave të arsimit të mesëm të lartë. Një kopje e kësaj kërkese i dërgohet dhe zyrës vendore të arsimit parauniversitar (ZVAP). Drejtori i secilës shkollë paraqet pranë ZVAP-së, brenda muajit mars të çdo viti, listën e nxënësve që përfitojnë tekste shkollore në përdorim falas dhe dokumentacionin provues për secilën kategori.
3. Çdo drejtor i shkollave ku mësojnë nxënës të pakicave kombëtare, me anë të një kërkese, bën porosinë për tekste shkollore për këtë kategori nxënësish në ZVAP-në përkatëse. ZVAP-ja përkatëse, brenda muajit janar të çdo viti, paraqet kërkesën në MASR për vitin e ardhshëm shkollor për të gjitha tekstet shkollore për pakicat kombëtare për shkollat në varësinë e saj. Në kërkesë, parashikohet sasia e teksteve për çdo titull, nga titujt e përzgjedhur pjesë e katalogut zyrtar të teksteve shkollore të publikuar nga MASR-ja. 
4. Nxënësit që gëzojnë statusin e “të verbrit”, të cilët mësojnë në klasat I deri IX, pajisen me tekste shkollore specifike për këtë kategori të transkriptuara në shkrimin braill, të regjistruara në audio ose shkrim të zmadhuar. Këto tekste shkollore janë pronë e shkollës dhe afati i përdorimit të tyre është tre vjet ose më shumë, në varësi nga konsumi i tyre. Administrimi i kërkesave për prodhimin/shumëfishimin e këtyre teksteve, si dhe pajisja me libra e nxënësve të verbër realizohet nga Instituti i Nxënësve që nuk Shikojnë, në Tiranë. Drejtoritë përkatëse të shkollave ku mësojnë nxënës të verbër, duhet të dorëzojnë në ZVAP-të përkatëse, brenda muajit mars të çdo viti, listën e nxënësve të kësaj kategorie, për çdo klasë të vitit pasardhës shkollor.
KREU III

PROCEDURAT E PËRDORIMIT TË FONDEVE BUXHETORE PËR TEKSTET SHKOLLORE
1. Shtëpitë botuese/distributorët tregtojnë tekstet shkollore në libraritë, si dhe mjediset e shkollave. Drejtorët e shkollave u ofrojnë një ose dy mjedise shtëpive botuese/distributorëve për shitjen e teksteve. Shitja realizohet nga vetë shtëpitë botuese ose nënkontraktorët e tyre. Çmimi i shitjes së tekstit duhet të jetë jo më i lartë se çmimi zyrtar i miratuar për secilin tekst shkollor dhe i publikuar në katalogun e MASR-së, si dhe të përfshijë edhe TVSH-në në rast se është e aplikueshme, sipas legjislacionit tatimor në fuqi.
2. Shtëpitë botuese/distributorët duhet të lëshojnë për çdo blerës, faturën tatimore të shitjes. Në fund të çdo dite, botuesi/distributori regjistron në pajisje fiskale të gjitha transaksionet e evidentuara në bazë të faturave tatimore të shitjes. Këto transaksione duhet të jenë pjesë e raportit tatimor ditor të pajisjes fiskale që shërben për të kryer mbylljen ditore të aktivitetit të botuesit.
3. Shtëpitë botuese/distributorët duhet të lëshojnë për zyrën vendore të arsimit parauniversitar përkatëse, faturën tatimore të shitjes, sipas legjislacionit në fuqi, për sasinë e teksteve shkollore të shitura pjesë e katalogut, sipas porosisë së kryer nga çdo institucion arsimor i sistemit parauniversitar, pasi të kenë rakorduar me këto të fundit për të gjitha kategoritë që përfitojnë tekste shkollore falas.

4. Shtëpitë botuese/distributorët duhet të lëshojnë për Ministrinë e Arsimit, Sportit dhe Rinisë, faturën tatimore të shitjes, për sasinë e teksteve shkollore të botuara/shtypura për pakicat kombëtare, sipas përcaktimeve të vendimit nr. 227, datë 17.4.2019, të Këshillit të Ministrave, “Për përgatitjen, shtypjen, botimin dhe shpërndarjen e teksteve shkollore të arsimit bazë për nxënësit e institucioneve arsimore publike parauniversitare, ku mësojnë nxënës të pakicave kombëtare”.

5. Fondet e buxhetit të shtetit të miratuara për çdo vit për MASR-në, do të përdoren nga institucioni arsimor/ZVAP, për të përballuar vlerën e blerjes së teksteve shkollore.
6. Prindërit apo përfaqësuesit ligjorë të nxënësve të arsimit të mesëm të lartë, dorëzojnë në drejtorinë e institucionit arsimor përkatës dokumentacionin, që vërteton statusin në zbatim të pikës 6, të vendimit nr. 486, datë 17.6.2020, të Këshillit të Ministrave, “Për shtypjen, botimin, shpërndarjen dhe shitjen e teksteve shkollore, të sistemit të arsimit parauniversitar” , për t’u konsideruar përfitues të teksteve shkollore falas. Drejtoria e institucionit arsimor përkatës harton listat për çdo klasë dhe për të gjithë shkollën dhe, brenda datës 30 shtator, i dërgon ato në ZVAP-të përkatëse, në formë zyrtare dhe elektronike (sipas formularit nr. 1 dhe formularit nr. 1.1, bashkëlidhur dhe pjesë përbërëse e këtij udhëzimi).

7. ZVAP-ja, brenda datës 10 tetor, dërgon në MASR kërkesën për fonde buxhetore të detajuar sipas niveleve arsimore/buxhetore, për arsimin bazë për arsimin e mesëm të përgjithshëm. 
8. MASR-ja çel fondet e miratuara, për vitin përkatës buxhetor dhe i kalon ato në llogari të DRAP/ZVAP-ve pranë degëve të thesarit në rrethe. Menjëherë pas marrjes së njoftimit nga MASR-ja për çeljen e fondeve në programin dhe artikullin përkatës buxhetor, institucioni përgjegjës paraqet pranë degëve të thesarit dokumentacion justifikues mbi bazën e të cilit bëjnë kalimin/xhirimin e fondeve, për llogari të shtëpive botuese/distributorëve në bankat e nivelit të dytë.

KREU IV
DISPOZITA TË FUNDIT
1. Tekstet shkollore që blihen në tregun e lirë, pa faturë tatimore, në asnjë rast dhe për asnjë arsye, prindi apo nxënësi, drejtoria e shkollës nuk mbështeten me fonde nga buxheti i shtetit.

2. Tekste shkollore që tregtohen pa pullën me hologramë i nënshtrohen procesit të konfiskimit në përputhje me ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
3. Përjashtimisht, për vitin shkollor 2020–2021, afatet e kërkesave nga institucionet arsimore dhe ZVAP-të, paraqiten brenda datës 10 gusht 2020.
3/1. Përjashtimisht, për vitin shkollor 2021–2022, afatet e kërkesave nga institucionet arsimore dhe ZVAP-të, paraqiten brenda datës 15.9.2021.

4. Udhëzimi i përbashkët nr. 51, datë 20.9.2013, i ministrit të Financave dhe i ministrit të Arsimit dhe Sportit, “Për procedurat e përdorimit të fondeve nga buxheti i shtetit për botimin, shtypjen dhe shpërndarjen e teksteve të arsimit parauniversitar”, të ndryshuar, shfuqizohet.
5. Ngarkohen për zbatimin e këtij udhëzimi Ministria e Arsimit, Sportit dhe Rinisë, Ministria e Financave dhe Ekonomisë, Drejtoria e Përgjithshme e Arsimit Parauniversitar, Drejtoria Rajonale Arsimore Parauniversitare, zyrat vendore të arsimit parauniversitar dhe institucionet arsimore publike.
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT, SPORTIT 
DHE RINISË 
Besa Shahini

MINISTËR I FINANCAVE 
DHE EKONOMISË
Anila Denaj

Formular nr. 1

(ndryshuar formulari nr. 1me udhëzimin e përbashkët nr. 18, datë 31.8.2021)
Kërkesë e shkollës ___________________ drejtuar ZVAP-së, për mbështetje me fonde buxhetore për shtëpitë botuese/distributorët në “arsimin bazë”

	Nr.
	Emri, mbiemri

 i nxënësit/prindërit
	Emri/shkolla
	Klasa

1–9
	Statusi i përfitimit, sipas pikës 6, të VKM-së, mbështetur në vendimet e njësisë së pushtetit vendor
	Fatura nr. , datë e shtëpisë botuese
	Nr. i NIPT-it të shtëpisë botuese “Drita”, “Dielli”, “Hëna” etj.
	Sasia e teksteve të blera/copë
	Vlera e teksteve, në lek (shuma që konfirmohet prind/nxënës, në lek)
	Nr. dokumenti i identitetit për prindin që konfirmon marrjen/pajisjen me tekste shkollore nga prindi/në emër të nxënësit
	Emri, mbiemri, nënshkrimi për prindin që konfirmon pajisjen me tekste shkollore të fëmijës/nxënësit

	1
	2
	3
	4
	5
	6
	7
	8
	9
	10
	11

	1
	Ermal Dritan Peto
	Delvinë
	I
	Pikës “a”
	Nr. 15, 

datë 1.9.2018
	J21424005 U
	5
	2.800
	Plotësohet ditën kur tërhiqen tekstet shkollore
	Plotësohet datën kur tërhiqen tekstet në klasë/shkollë

	2
	Denisa Paskal Naqe
	Delvinë
	I
	Pikës “b”
	Nr. 15, 

datë 1.9.2018
	
	5
	2.800
	
	

	
	……………………………….
	Delvinë
	I
	etj.
	
	
	
	
	
	

	25
	Orion Sokol Vrapi
	Delvinë
	I
	
	Nr. 8, 

datë 2.9.2018
	
	5
	2.500
	
	

	
	
	
	
	
	TOTALI
	
	
	8.100
	
	


Formular nr. 1.1

Kërkesë e shkollës___________________ drejtuar DAR/ZA-së, për mbështetje me fonde buxhetore për shtëpitë botuese/distributorët në “arsimin e mesëm”

	Nr.
	Emri, mbiemri/nxënësit/prindërit
	Emri/shkollë
	Klasa 10-12
	Statusi i përfitimit, sipas pikës 6, të VKM-së, mbështetur në vendimet e njësisë së pushtetit vendor, apo sipas pikës “a”, “b”, “c”, “ç” dhe “d” etj.
	Fatura nr. , datë e shtëpisë botuese
	Nr. i NIPT-it të shtëpisë botuese “Drita”, “Dielli”, “Hëna” etj.
	Sasia e teksteve të blera/copë
	Vlera e teksteve në lekë (shuma që konfirmohet prind/nxënës në lekë)
	Nr. dokumenti i identitetit për prindin që konfirmon marrjen/pajisjen me tekste shkollore nga prindi/në emër të nxënësit
	Emri, mbiemri, nënshkrimi për prindin që konfirmon pajisjen me tekste shkollore të fëmijës/nxënës

	1
	2
	3
	4
	5
	6
	7
	8
	9
	10
	11

	1
	Andri Erjon Pano
	Delvinë
	X
	Pikës “a”
	Nr. 25, datë 3.9.2018
	J21424005 U
	9
	3.800
	Plotësohet ditën kur tërhiqen/pajisen tekstet shkollore
	Plotësohet datën kur tërhiqen tekstet në klasë/shkollë

	2
	Sokol Pirro Duro
	Delvinë
	X
	Pikës “b”
	Nr. 25, datë 3.9.2018
	
	9
	3.800
	
	

	
	……………………………..
	Delvinë
	X
	etj.
	
	
	
	
	
	

	25
	Anisa Niko Duro
	Delvinë
	X
	
	Nr. 25, datë 3.9.2018
	
	8
	3.500
	
	

	
	
	
	
	
	TOTALI
	
	220
	92.500
	
	


